Frank Aaen (EL), 2014-04-03:
Det er helt indlysende, at dansk økonomi har nogle store problemer og udfordringer, herunder meget høj ledighed, og når nogen kan sige, at ledighedstallene falder, er det kun, fordi folk ryger ud af dagpengesystemet og ikke tæller med i statistikken.
Vi har problemet med antallet af udstødte fra arbejdsmarkedet, som er uændret kæmpe højt.
Vi har problemer med velfærd, kvaliteten i vores uddannelser og må gøre noget effektivt for miljøet og for klimaet.
Der er masser af udfordringer.
Men det, der er taget op af den liberale bibel for at løse samfundets økonomiske og velfærdsmæssige problemer, er, at man skal skære i velfærden og man skal give skattelettelser.
Som jeg har prøvet at sige et par gange i de korte bemærkninger, er det ikke, fordi virksomhederne i Danmark mangler penge.
De investerer massivt i udlandet, og de har et opsparingsoverskud, der på årlig basis er på 100 mia. kr., altså penge, de bare har liggende i kassen.
De har stigende overskud år efter år, og overskuddet er større, end det var før krisen.
De har stigende udbytter til aktionærerne, altså penge, som de betaler ud.
De har stigende direktørlønninger, mens lønmodtagerne knap kan holde reallønnen.
Hvis vi ser på det samlet set, har Danmark et stort overskud og har haft det i årevis på betalingsbalancen.
Der er sådan set ikke noget, der tyder på, at vi ikke kan få udlandet til at købe vores varer, tværtom køber vi meget mindre i udlandet, end udlandet køber af os.
Virksomhederne vælter sig altså i penge, og derfor kan man selvfølgelig ikke løse de problemer, der er for dansk økonomi, ved bare at give dem nogle flere penge via skattelettelser, ved at skære i velfærden.
Det er fuldstændig fantasiløst, det er en tale, der kunne have været holdt for 5 år siden, 10 år siden, 20 år siden, der er intet nyt i det, Liberal Alliance lægger frem her.
Det er lidt skarpere formuleret, end vi normalt ser det fra højrefløjen, men tankegangen om, at bare vi giver skattelettelser til erhvervslivet, bliver alting bedre, er fuldstændig, som vi har hørt den i rigtig mange år.
Jeg ved godt, nogle tror, vi mener, det kun skal være offentligt ansatte, nej, vi går også ind for privat beskæftigelse, mere beskæftigelse i produktionen.
For hvis man tager grøn omstilling, er det lige præcis de steder, hvor Danmark er i stand til at sælge rigtig mange varer til udlandet, så vi altså også får hjulpet med miljøet i andre lande, samtidig med at vi sikrer beskæftigelse i Danmark.
Der er masser af arbejdspladser og masser af muligheder, og de er meget konkrete, i stedet for bare at skære i velfærden for at dele gaver ud.
Vi indrømmer, at der er nogle brancher og nogle virksomheder i det her land, særlig inden for produktion, som har problemer med at få tingene til at køre rundt, på grund af at de bliver udsat for en voldsom konkurrence fra andre lande.
Det vil vi gerne kigge på.
Vi vil gerne se, om man skulle omlægge nogle af vores energiafgifter for at være imødekommende over for dem, som har sådanne problemer, samtidig med at nogle af dem, der bare år efter år sætter pengene ind på kontoen, måske betaler noget mere.
Men Enhedslistens eget forslag til, hvordan vi får mere beskæftigelse, hvordan vi får mere produktion, hvordan vi får mere velfærd, vil vi vende tilbage til og lægge frem her i løbet af foråret i form af en plan, som er konkret, og som er målrettet de steder, hvor der er brug for at gøre en indsats.
Jeg har hørt en minister sige, at det ikke bliver jul flere gange om året, og til Liberal Alliances forslag om at lave jul endnu en gang, vil jeg sige, at vi støtter, at julen skal gives til nogle andre end virksomhederne.